DA se hoë prestasiepunt aan Lesufi wys dié party se minagting vir Afrikaans – praag.co.za
DA se hoë prestasiepunt aan Lesufi wys dié party se minagting vir Afrikaans
Hoe harder Panyaza Lesufi teen Afrikaans veg, hoe hoër is die prestasiepunt wat die DA aan dié omstrede Gautengse LUR vir onderwys en kampvegter téén Afrikaans toeken.
Solly Msimanga, die DA se premierskandidaat vir Gauteng, gee aan Lesufi byna ŉ onderskeiding met ŉ punt van 75% nadat die DA hom in 2016 met 60%, en in 2017 met 70% ‘beloon’ het.
Luidens mediaberigte gebruik Msimanga selfs die heuningkwas om Lesufi se ‘deugde’ mee te beskryf. Volgens hom het Lesufi ŉ ‘duidelike visie’ oor waarheen hy met Gauteng se onderwysdepartement op pad is en hy speel ŉ ‘groot rol’ om onderwys in Gauteng te ‘moderniseer’.
Die VF Plus “vind dit verstommend gegewe Lesufi se onverbloemde stryd teen Afrikaans en Afrikaanse skole in Gauteng en beskou dit as ŉ klap in die gesig van elke Afrikaanssprekende persoon in dié provinsie”.
“Wit en bruin Afrikaanssprekendes moet kennis neem van die DA se steun aan Lesufi,” meen adv. Anton Alberts van die VF Plus. “Dit dien as bewys hoe belangrik dit vir kiesers is om ŉ party te steun wat opkom vir hul belange en om nie bloot vir ŉ groter opposisieparty te stem wat selfs die ANC se siening oor sekere sake deel nie.”
Die probleme by die Hoërskool Overvaal vroeër vanjaar, wat ook die maaksel van Lesufi was, het daartoe gelei dat die VF Plus ŉ privaatlid-wetsontwerp ingedien het om protesoptogte en -aksies binne 500m van skole en ander instellings waar minderjariges teenwoordig is, te verbied.
Dit is reeds in die Staatskoerant gepubliseer en is verlede maand by die parlement se portefeuljekomitee oor polisie ingedien vir bespreking.
Skrywer praagGepubliseer op 8 Desember 2018 8 Desember 2018 Kategorieë Afrikaanse nuus, NuusSleutelwoord afrikaans, Anton Alberts, DA, Panyaza Lesufi, Vryheidsfront Plus
Vorige Vorige artikel: Beyoncé se ‘Global Citizen’-konsert by FNB-stadion eindig in misdaadchaos
Volgende Volgende artikel: Suidpunt: ‘Lojale verset’ in ‘n neutedop. Deel I.